b"\n_START_ARTICLE_\nCastell de Santa Coloma de Queralt\n_START_SECTION_\nHist\xc3\xb2ria\n_START_PARAGRAPH_\nSembla que el sector extrem del comtat i bisbat d'Osona ja fou ocupat pel comte Guifr\xc3\xa9 el Pil\xc3\xb3s al final del segle IX per\xc3\xb2 fou organitzat una generaci\xc3\xb3 m\xc3\xa9s tard. La primera fam\xc3\xadlia senyora del lloc \xc3\xa9s la fam\xc3\xadlia Gurb-Cervell\xc3\xb3 i el castell es documenta l'any 1018 en que Hug de Cervell\xc3\xb3, fill d'Ansulf de Gurb en ced\xc3\xad la meitat al seu fill Alemany. Refer\xc3\xa8ncies posteriors, per\xc3\xb2, vinculen el castell a la l\xc3\xadnia principal del la fam\xc3\xadlia Gurb, senyors del castell de Queralt. El 1033, Bernat Sendred de Gurb s'intitulava senyors dels castells de Santa Coloma i de Queralt. A la mort de Guillem Bernat de Queralt, fill de Bernat Sendred (1083-1084?), el domini eminent (el dret de propietat superior al domini \xc3\xbatil dels senyors) dels castells de Queralt i de Gurb rest\xc3\xa0 a mans del primog\xc3\xa8nit, Bernat de Queralt. El castell de Santa Coloma pass\xc3\xa0 a un dels fills cabalers, Berenguer, que el posse\xc3\xad en franc alou. En aquest moment, doncs, apareixen dues l\xc3\xadnies de la fam\xc3\xadlia Gurb-Queralt, els Queralt senyors de Gurb i Queralt i els Queralt senyors de Santa Coloma. Els darrers, a m\xc3\xa9s de ser senyors de Santa Coloma tenien infeudat pels Gurb-Queralt el castell de Queralt. L'any 1167 els castells passaren a Gombau d'Oluja i, si aquest no tenia fills, a Guillem de Timor. El 1213 sabem que Arnau de Timor compra a Berenguer de Gurb-Queralt el domini superior del castell de Queralt i a partir d'aquests moment, els seus descendents es cognomenaran tamb\xc3\xa9 Queralt. En testament, Arnau e Timor deixa al seu fill Pere de Queralt tots els seus b\xc3\xa9ns, entre ells el castell de Santa Coloma que es converteix en centre de la baronia de Queralt (1230)._NEWLINE_La baronia de Queralt comprenia la vila de Santa Coloma, els termes de Bellprat, Aguil\xc3\xb3, Montargull, Bordell, Rocafort i Rauric i els descendents de Pere de Queralt hi romangueren al llarg dels segles. El fogatjament dels anys 1365 a 1370 compta amb 145 fam\xc3\xadlies i esmenta a Dalmau de Queralt com a senyor. El 1599 Pere de Queralt i d'Icard va rebre el t\xc3\xadtol de comte de Santa Coloma de mans del rei Felip II. Els comtes de Santa Coloma convertiren el castell en el gran casal o palau actual, amb una gran fa\xc3\xa7ana barroca que engloba la torre mestra de la vella fortalesa medieval. En el transcurs de la Guerra dels Segadors, l'edifici del castell es converteix en hospital militar. El 1648, Llu\xc3\xads de Queralt mort sense descend\xc3\xa8ncia i el castell passa als Reard que tamb\xc3\xa9 es cognominen Queralt. El domini senyorial persisteix fins a l'abolici\xc3\xb3 dels senyorius i a mitjan segle XIX era encara propietat dels comtes, tot i que el seu interior acollia la pres\xc3\xb3 de la vila.\n_START_SECTION_\nArquitectura\n_START_PARAGRAPH_\nTot i que el castell \xc3\xa9s documentat des del segle X, no es conserven restes d'una primera fortificaci\xc3\xb3 i l'actual torre de l\xe2\x80\x99homenatge data de finals del segle XI o principis del XII moment en qu\xc3\xa8 el castrum de Santa Coloma ja pren entitat diferenciada del castell de Queralt (Bellprat) Es tracta d'una torre de planta circular amb una al\xc3\xa7ada de 23,5 m i un di\xc3\xa0metre exterior de 12 m a la base i 9 m al pis superior, amb un excel\xc2\xb7lent estat de conservaci\xc3\xb3. La torre t\xc3\xa9 quatre pisos rematats per un terrat exterior defensat per merlets. L'acc\xc3\xa9s s'efectuava a trav\xc3\xa9s del primer pis mitjan\xc3\xa7ant una escala exterior mentre que entre els pisos l'acc\xc3\xa9s era tant per l'interior com per l'exterior. La planta baixa nom\xc3\xa9s servia per a emmagatzematge._NEWLINE_Els murs de la construcci\xc3\xb3 s\xc3\xb3n fets amb carreus for\xc3\xa7a grossos (els de la part inferior fan 30 cm d'alt per 40 cm de llarg). \xc3\x89s remarcable la solidesa dels murs d'aquesta torre, for\xc3\xa7a ben conservada i en curs de restauraci\xc3\xb3._NEWLINE_Les muralles que, junt amb la torre, tamb\xc3\xa9 conformaven el castell altmedieval van desapar\xc3\xa8ixer en ser aprofitades per a la construcci\xc3\xb3 del castell baixmedieval. Aquest castell ja fou constru\xc3\xaft en planta rectangular i responent al patr\xc3\xb3 dels castells-palau orientats totalment a resid\xc3\xa8ncia noble. \xc3\x89s un edifici amb quatre pisos i amb la fa\xc3\xa7ana nord integrada a la muralla. Els pisos eren coberts amb embigats de fusta sostinguts per arcs apuntats (g\xc3\xb2tic)._NEWLINE_A finals del segle XVI el castell ja prengu\xc3\xa9 l'aspecte definitiu actual amb un estil renaixentista que comporta importants modificacions en tot l'edifici."